ORDE do 15 de xullo de 2008 pola que se clasifica como mixta a Fundación Jacinto Calvo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/08/2008

Visto o expediente de clasificación da Fundación Jacinto Calvo, con domicilio en Lugo.
Supostos de feito.
1. Serafín Antonio Fernández Gómez, na súa condición de secretario da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Lugo, o día sete de maio de dous mil oito, ante o notario José Manuel López Cedrón, co número de protocolo mil novecentos trinta e sete, por José Miguel Vázquez Calvo, María Isabel Salazar Bello, Margarita Pérez Herráiz, Luis Ángel Lago Lage, Serafín Antonio Fernández Gómez, Laura Elena Sánchez Piñón, Ricardo Jacinto Varela Sánchez. Todos eles interveñen no seu propio nome e dereito.
Esta escritura foi corrixida por outra con data do dezaoito de xuño de dous mil oito outorgada ante o mesmo notario.
3. A dotación inicial da fundación é de trinta mil euros, dos cales os fundadores achegan inicialmente sete mil cincocentos euros, que equivale ao vinte e cinco por cento da dotación, comprometéndose a achegaren o importe restante no prazo máximo de cinco anos.
4. Segundo consta no artigo cinco dos estatutos, os fins da fundación son os seguintes:
-Promover, impulsar e canalizar iniciativas que contribúan ao desenvolvemento político e social e ao progreso económico e cultural da provincia de Lugo, fomentando o coñecemento, a expansión e o desenvolvemento do pensamento socialista, para acadar unha sociedade máis desenvolvida, xusta, solidaria, igualitaria, democrática, participativa e respectuosa.
-Subministrar e socializar o coñecemento e as innovacións no ámbito da acción política.
-Apoiar a clase traballadora e os homes e as mulleres que loiten contra todo tipo de explotación, aspirando a transformar a sociedade para convertela nunha sociedade libre, igualitaria, solidaria e en paz que loita polo progreso.
-Constituír un referente e difusor dos principios de liberdade de conciencia, democracia, progreso social e igualdade.
-Despregar a súa actividade en beneficio do conxunto dos cidadáns e cidadás da provincia de Lugo e prestarlles atención ás persoas luguesas residentes no exterior, co fin de contribuír á súa vinculación e, se for o caso, á súa reintegración á realidade da provincia de Lugo.
-Impulsar medidas concretas destinadas á aplicación efectiva do principio de igualdade que permitan a completa integración das mulleres no proceso de desenvolvemento global da nova sociedade.
-Facilitar unha igualitaria redistribución dos recursos familiares, sociais, políticos e laborais entre homes e mulleres.
5. O padroado da fundación estará integrado por José Miguel Vázquez Calvo, como presidente, Serafín Antonio Fernández Gómez, como secretario, e por María Isabel Salazar Bello, como vicepresidenta.
6. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como mixta da Fundación Jacinto Calvo, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa Lei e o artigo 27.26º do Estatuto de autonomía de Galicia, outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación presentada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais, na súa reunión do día catorce de xullo de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude
DISPOÑO:
Clasificar como mixta a Fundación Jacinto Calvo, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 15 de xullo de 2008.
José Luis Méndez Romeu
Conselleiro de Presidencia, Administracións Públicas e Xustiza